b'\n_START_ARTICLE_\nAdrian F\xc4\x83ge\xc8\x9beanu\n_START_SECTION_\nVia\xc8\x9ba\n_START_PARAGRAPH_\nAdrian F\xc4\x83ge\xc8\x9beanu, Alexandru de la botez, s-a n\xc4\x83scut la 16 noiembrie 1912 la Deleni, l\xc3\xa2ng\xc4\x83 Hotin (Basarabia de Nord, azi Ucraina). Tat\xc4\x83l s\xc4\x83u Mihail era preot._NEWLINE_\xc8\x98i-a f\xc4\x83cut studiile medii la vestitul liceu "Aron Pumnul" din Cern\xc4\x83u\xc8\x9bi. Tot \xc3\xaen Cern\xc4\x83u\xc8\x9bi a urmat Facultatea de Drept pentru a deveni avocat, \xc3\xaentre anii 1931 \xc8\x99i 1937. Vine la F\xc4\x83lticeni, unde avea un unchi, pentru a-\xc8\x99i face stagiul \xc3\xaen avocatur\xc4\x83. P\xc3\xa2n\xc4\x83 \xc3\xaen 1941, la F\xc4\x83lticeni \xc8\x99i la Bac\xc4\x83u, ocup\xc4\x83 mai multe func\xc8\x9bii \xc3\xaen Ministerul de Interne, cum ar fi cea de comisar de poli\xc8\x9bie._NEWLINE_A fost fascinat de mi\xc8\x99carea legionar\xc4\x83, ca mul\xc8\x9bi intelectuali ai vremurilor lui, dar nu s-a \xc3\xaenregimentat \xc3\xaen aceasta. A fost totu\xc8\x99i arestat cu ocazia reprim\xc4\x83rii rebeliunii legionare \xc3\xaen ianuarie 1941 \xc8\x99i condamnat la 5 ani de \xc3\xaenchisoare pentru motivul de "acte preg\xc4\x83titoare la rebeliune". A fost eliberat \xc3\xaen iunie 1941 pentru a fi trimis pe linia \xc3\xaent\xc3\xa2i a frontului \xc3\xaen Rusia. Este r\xc4\x83nit grav la Stalingrad \xc8\x99i revine \xc3\xaen \xc8\x9bar\xc4\x83, fiind internat \xc3\xaen lag\xc4\x83rul de la T\xc3\xa2rgu Jiu de unde este eliberat \xc3\xaen 1943._NEWLINE_Anul 1943 coincide \xc8\x99i cu hot\xc4\x83r\xc3\xa2rea sa de a apuca calea monahismului. Se c\xc4\x83lug\xc4\x83re\xc8\x99te la M\xc4\x83n\xc4\x83stirea Putna, primind numele de Adrian, \xc8\x99i este trimis la Cern\xc4\x83u\xc8\x9bi ca s\xc4\x83 fac\xc4\x83 Facultatea de Teologie (care se va muta la Suceava din cauza avans\xc4\x83rii armatelor ruse\xc8\x99ti \xc3\xaen Bucovina). \xc3\x8en vara anului 1945, monahul Adrian este din nou arestat pentru activitatea sa de comisar de poli\xc8\x9bie \xc8\x99i este internat \xc3\xaen lag\xc4\x83rul de la Slobozia-Ialomi\xc8\x9ba, de unde este eliberat \xc3\xaen august 1946._NEWLINE_\xc3\x8en februarie 1947, dup\xc4\x83 absolvirea Teologiei la Suceava, Adrian F\xc4\x83ge\xc8\x9beanu pleac\xc4\x83 la Bucure\xc8\x99ti ca s\xc4\x83 studieze filosofia. Aici se apropie de M\xc4\x83n\xc4\x83stirea Antim \xc8\x99i de mi\xc8\x99carea "Rugul Aprins". \xc3\x8el cunoa\xc8\x99te pe P\xc4\x83rintele Sandu Tudor care \xc3\xaei spune "c\xc4\x83 pentru a continua lupta \xc3\xaempotriva concep\xc8\x9biei materialiste nu-\xc8\x99i mai au rostul metodele folosite de mi\xc8\x99carea legionar\xc4\x83 pe plan organizatoric, iar singura posibilitate de a lupta \xc3\xaempotriva concep\xc8\x9biilor materialiste este cea pe plan religios, iar \xc3\xaen cadrul Bisericii cea mai bun\xc4\x83 preg\xc4\x83tire pentru o astfel de lupt\xc4\x83 se face \xc3\xaen monahism."_NEWLINE_\xc3\x8en biblioteca M\xc4\x83n\xc4\x83stirii Antim ii va auzi conferen\xc8\x9biind, dup\xc4\x83 cum afl\xc4\x83m din dosarul de anchet\xc4\x83, pe Sandu Tudor, mitropolitul Tit Simedrea, p\xc4\x83rintele Benedict Ghiu\xc8\x99, profesorul Alexandru Mironescu \xc8\x99i al\xc8\x9bii. Va participa \xc8\x99i la o retragere duhovniceasc\xc4\x83, organizat\xc4\x83 de Sandu Tudor la M\xc4\x83n\xc4\x83stirea Govora, care va dura aproape o lun\xc4\x83. \xc3\x8entre 1950-1956 este \xc3\xaenchis din nou, iar dup\xc4\x83 eliberare, este primit la M\xc4\x83n\xc4\x83stirea Lainici. Aici stare\xc8\x9bul Calinic C\xc4\x83r\xc4\x83van \xc3\xaen \xc3\xaens\xc4\x83rcineaz\xc4\x83 cu instruirea monahilor \xc3\xaen literatur\xc4\x83, gramatic\xc4\x83, limbi str\xc4\x83ine \xc8\x99i istorie._NEWLINE_\xc3\x8en 1958, este din nou arestat \xc8\x99i condamnat la 20 (dou\xc4\x83zeci) ani munc\xc4\x83 silnic\xc4\x83 \xc8\x99i 10 (zece) ani degradare civic\xc4\x83. Este eliberat \xc3\xaen 1964 la amnistierea de\xc8\x9binu\xc8\x9bilor politici. A petrecut peste 12 ani \xc3\xaen temni\xc8\x9bele comuniste, fiind \xc3\xaenchis la Galata, V\xc4\x83c\xc4\x83re\xc8\x99ti, Bra\xc8\x99ov, T\xc3\xa2rgu Jiu, Slobozia, F\xc4\x83g\xc4\x83ra\xc8\x99, Jilava, Canal, Aiud, Suceava. A trecut mai \xc3\xaent\xc3\xa2i prin mai multe parohii, apoi pe la M\xc4\x83n\xc4\x83stirea Vifor\xc3\xa2ta, M\xc4\x83n\xc4\x83stirea Surpatele \xc8\x99i, \xc3\xaen sf\xc3\xa2r\xc8\x99it, la M\xc4\x83n\xc4\x83stirea Antim._NEWLINE_\xc3\x8en anul 2003, la v\xc3\xa2rsta de 91 de ani, P\xc4\x83rintele Adrian a p\xc4\x83r\xc4\x83sit M\xc4\x83n\xc4\x83stirea Antim pentru a tr\xc4\x83i ca sihastru la schitul Locurele de pe l\xc3\xa2ng\xc4\x83 M\xc4\x83n\xc4\x83stirea Lainici, unde a r\xc4\x83mas p\xc3\xa2n\xc4\x83 \xc3\xaen anul 2011, c\xc3\xa2nd starea lui de s\xc4\x83n\xc4\x83tate s-a \xc3\xaenr\xc4\x83ut\xc4\x83\xc8\x9bit._NEWLINE_P\xc4\x83rintele Adrian F\xc4\x83ge\xc8\x9beanu a trecut la Domnul la 27 septembrie 2011 la spitalul \xe2\x80\x9dDr. Marius Nasta\xe2\x80\x9d din Bucure\xc8\x99ti, la v\xc3\xa2rsta venerabil\xc4\x83 de 99 de ani. A fost \xc3\xaenmorm\xc3\xa2ntat s\xc3\xa2mb\xc4\x83t\xc4\x83, 1 octombrie 2011, in cimitirul M\xc4\x83n\xc4\x83stirii Lainici.'